Roztomili, momy laba i trza robić wszyjstko po leku, to je prowda. Ale jak nom gazyta „Dziennik Zachodni" srobiyła konkursowo wyścigowa, to nie idzie yno w doma, abo we laubie siedzieć i nic nie robić. Naszkryflali, co Bytom i Bielsko-Biała razym startnyli. No i mieli my kupa roboty. My sie łapli za telefon i naciskali te numery, co trza i posyłali łonym, coby my byli piyrsze.
Głosiyli tyż, co bydzie nagrodzone nie yno miasto, kere bydzie piyrsze, ale i bydom nagrodzyni ci, kerzy smsy posyłali. Beztoż jo, Ana, prosza, ścigejcie sie dali.
I wszyndzie tam, kaj trza, godejcie ło tym, co Bytom mo wiyncy ciekawości we swoiym pojśrodku, a nie Bielsko. No bo kożdy wiy, co mo Bielsko-Biała. Mo góry i zielono trowa, kaj yno gowa dowosz - to je prowda. A wiyncy co mo? Mo banhof, kery przypomino łonym downe czasy i cysorza. Ja, to tyż prowda. Wiymy i to, co łone jego wyrychtowali, wypucowali i teroski świyci, jak naszymu bytomskiemu Świetlikowi ślypia w ciymnom noc.
A u nos? Momy tela ciekawości, co jo łonych nie pomieszcza, we ty jedny moi godce. Bytom mo Opera, kero poradzi wylyź do ludzi i śpiywać, kaj yno trza, mo szkoła muzyczno i baletowo, do kerych łożom szkolorze ze różnych stron. Mo półmaraton, mo świyntego Jacka razym z legyndom, świyntom Małgorzate, kero nogom gowe smoka ciśnie. Mo stary Rozbark i familoki, kaj czas sie zatrzymoł. Moge tak bez końca sie asić: bo jes jeszcze staro banka, kero po wonskich glajzach jedzie ze Bytomia aż na Chechło, jes inszo staro banka co jedzie Piekarskom, som srobione ścieżki, kaj na kole idzie pendlować, jes Segiet i miechowicki las ze wszyjstkimi chrobokami, kere tam som. Momy Żabie Doły, momy szlak Matki Ewy i miechowicki park, kaj możno zoboczyć boczonie, momy stare kościoły no i wszyjstko to, co teroski sie srobiyło. No i momy (tak mi sie zdo) nojważniejsze coś - momy fajniste baby i fajnistych chopów! Beztoż wierza, co my wygromy! Bytom bydzie piyrszy! Paczcie tam jako i byćcie zdrowe.
ANA
szl_Latn szl_Latn szl_Latn szl_Latn mri_Latn